Ο Πρέσβης Χρίστος Παναγόπουλος κάνει νέα αρχή για την Ελλάδα στην Ουάσιγκτον
τα κύρια σημεία άρθρου του σε εφημερίδα της Αμερικανικής πρωτεύουσας
Ο νέος Πρέσβης της Ελλάδας στην Ουάσιγκτον, Χρίστος Παναγόπουλος, συστήθηκε στην Αμερικανική νομοθετική εξουσία και τον ευρύτερο πολιτικό κόσμο των Ηνωμένων Πολιτειών με άρθρο του στην εφημερίδα Τhe Hill (Ο Λόφος), που εκδίδεται κάθε μέρα κατά την οποία το Κογκρέσο των Ηνωμένων Πολιτειών βρίσκεται σε λειτουργία στον Λόφο του Καπιτωλίου, για την ενημέρωση βουλευτών και γερουσιαστών σχετικά με τα διαδραματιζόμενα στην πολιτική σκηνή, περιλαμβανομένων αποτελεσμάτων δημοσκοπήσεων γύρω από διάφορα θέματα και εξελίξεων στις προεκλογικές εκστρατείες υποψηφίων για αιρετά αξιώματα. Ο Έλληνας πρέσβης ομολογεί πως στην Αμερική αισθάνεται σαν στο σπίτι του, αφ ενός μεν γιατί έχει υπηρετήσει ήδη δύο φορές στο παρελθόν στις Ηνωμένες Πολιτείες, στην Βοστώνη και το Λος Άντζελες, και αφετέρου γιατί εδώ βρίσκει πολλά πράγματα που του θυμίζουν την πολιτιστική κληρονομιά του και «την βαθειά συγγένεια των δύο χωρών, τις κοινές μας αξίες και τους δυνατούς φιλικούς και συμμαχικούς δεσμούς». Ο κύριος Παναγόπουλος επισημαίνει πως «η μοίρα μας ήτανε πάντοτε συνυφασμένη». Και φέρνει σαν παραδείγματα τον θαυμασμό των Ελλήνων για τον αγώνα ανεξαρτησίας του Αμερικανικού λαού το 1776 και την υποστήριξη των Ηνωμένων Πολιτειών τόσο στον Ελληνικό αγώνα ανεξαρτησίας το 1821 όσο στην απελευθέρωση της Ελλάδας από τις υπέρτατες δυνάμεις του Άξονα, στα δύσκολα χρόνια του Δεύτερου Παγκόσμιου Πολέμου. Μας υπενθυμίζει επίσης πως η Ελλάδα και η Αμερική πολέμησαν η μια στο πλευρό της άλλης σε όλες τις μεγάλες συγκρούσεις του 20 αιώνα και πως η κοινή ιστορία των δύο χωρών ενισχύεται σήμερα «από την μακρόχρονη παρουσία της Ελληνοαμερικανικής κοινότητας, πού ήρθε στις Ηνωμένες Πολιτείες σε περιόδους δυσχερειών και που κατάφερε να ανθίσει και να πρωτεύσει μέσα από σκληρή δουλειά, προσήλωση και αφοσίωση στην καινούργια της πατρίδα». Ο κύριος Παναγόπουλος αναγνωρίζει πως η άφιξή του στην Αμερική, «συμπίπτει με την οξεία οικονομική κρίση της Ελλάδας» και τις προσπάθειες για την υλοποίηση «αναγκαίων από καιρό μεταρρυθμίσεων». Παραδέχεται ότι η κατάσταση «έχει επηρεάσει βαθιά τον Ελληνικό λαό, καθώς έχει οδηγήσει σε δραματική πτώση του βιοτικού επιπέδου, που ποτέ δεν ήταν τόσο υψηλό όσο σε άλλες Δυτικοευρωπαϊκές χώρες». Ο Έλληνας πρέσβης εκφράζει ευγνωμοσύνη για την στήριξη των Ευρωπαίων εταίρων, των Ηνωμένων Πολιτειών και της διεθνούς κοινότητας, που όμως, όπως υπογραμμίζει, «δεν είναι δωρεάν» γιατί συνοδεύεται από δάνεια που η Ελλάδα αποπληρώνει με τόκο και από μεγάλο κόστος για τους πολίτες της. Στην συνέχεια το άρθρο του κ. Παναγόπουλου παρατηρεί ότι «η Ελλάδα προσφέρει στην Δύση μια νησίδα σταθερότητας σε μια άστατη περιοχή που πλήττεται από κρίση» και πως έχοντας πλήρη συναίσθηση του δεδομένου αυτού, επιδεικνύει «σοβαρή υπευθυνότητα» υλοποιώντας δραστικά μέτρα ενώ προχωρά γοργά «σε ένα φιλόδοξο σχέδιο ιδιωτικοποιήσεων και προσέλκυσης ξένων επενδύσεων». Ό Έλληνας πρέσβης παινεύει κατόπιν τους θησαυρούς που συνεχίζει να έχει η Ελλάδα, «ηλιόλουστη ομορφιά, πλούσια ιστορία και πολιτισμό, μεσογειακό κλίμα που επιτρέπει την παραγωγή εξαιρετικής ποιότητας αγροτικών προϊόντων» και άλλα χαρακτηριστικά που την καθιστούν μοναδική. Παρόλη τη σημερινή κρίση ο κύριος Παναγόπουλος λέει ότι η Ελλάδα προωθεί ενεργά τους στόχους της εξωτερικής πολιτικής της, τους οποίους συνόψισε ως εξής: «Στην εγγύς περιοχή των Βαλκανίων, υποστηρίζουμε σθεναρά το μέλλον των χωρών της Νοτιοανατολικής Ευρώπης στην Ευρω-ατλαντική οικογένεια, με την προϋπόθεση ότι πληρούν τα κριτήρια ενσωμάτωσης και τις αρχές καλής γειτονίας… Στην ταχέως μεταλλασσόμενη περιοχή της Μέσης Ανατολής και της Βόρειας Αφρικής, διατηρούμε στενές επαφές με χώρες που βρίσκονται σε διαδικασία εκδημοκρατισμού, περιλαμβανομένης της Αιγύπτου, και παρακολουθούμε στενά την επιδείνωση της κατάστασης στην Συρία. Αναβαθμίζουμε την συνεργασία μας με το Ισραήλ προς όφελος της σταθερότητας στην ευρύτερη περιοχή της Ανατολικής Μεσογείου». Το άρθρο του Πρέσβη κ. Παναγόπουλου καταλήγει με τούτα τα λόγια: «Η Ελλάδα δεσμεύεται να συνεχίσει να συνεργάζεται με τις Ηνωμένες Πολιτείες για την προώθηση της ειρήνης και της σταθερότητας, έχοντας πάντα κατά νου ότι και οι δύο χώρες κληροδότησαν στον κόσμο την δημοκρατία, την ελευθερία και την εγγενή αξία του ατόμου. Προσβλέπω στο κοινό μας μέλλον».